01.11.2016

**"לחסל גוף חולה" – חוק הפורנו מבטל סימפטום בודד של בעיה רחבה הרבה יותר**

יוזמת החוק של ח"כ שולי מועלם (הבית יהודי) לחסום אתרים המכילים "תכנים פוגעניים" לוותה בסערה של טיעונים בעד ונגד, ונדמה כי היא העסיקה רבים מאיתנו: פעילות פמיניסטיות שדרשו לעסוק במיניות באופן חופשי, ארגוני זכויות אדם קראו לשמור על חירויות הפרט, הורים הביעו דאגה לילדיהם, חרדים חרדו לזרע ישראל המוצא לבטלה ונערים חרדו לתחביב העיקרי שלהם שנדמה כנגזל מבין אצבעותיהם. כולם היו מודאגים.

למרות כל טענות הנגד, נראה כי הצעת החוק צברה יותר ויותר אהדה בעיקר בקרב ההורים, שמבקשים להגן על הילדים בעזרת חסימה של תכנים מהאינטרנט. ובכל זאת, אם להגן על הילדים ביקשתם, איך זה שאף אחד לא מדבר על חינוך?

הצעת החוק מבקשת למנוע את החשיפה של הילדים לפורנוגרפיה. מעבר לכך שיעילותו של הפתרון מוטלת בספק בעידן של הזרמת מדיה מהירה, הוואטסאפ והפייסבוק, הוא מתעלם מהעובדה כי מדובר בסימפטום בודד של בעיה רחבה יותר. הרבה יותר. הפורנוגרפיה היא רק גורם אחד מני רבים שאנחנו יודעים להצביע עליהם כמחוללים תודעה מינית וחברתית משובשת. "בעיית הפורנו" היא רק טיפה בים.

המשוואה היא פשוטה: ילדים צופים בפורנוגרפיה כי זו התקשורת הוויזואלית ה(כנראה) ראשונה שלהם עם המיניות. **אין להם אף אלטרנטיבה אחרת.** האם מישהו מדבר איתם על סקס? האם מישהו נכנס אליהם לכיתה ובקריאה חד משמעית מכריז שהמציאות המוצגת במסכים שלהם אינם אמיתית?ממש לא. אף אחד לא מסביר שמדובר בעיוות חריף של המציאות, שהנשים מנותחות והגברים משופצים, וכנראה בחדר שבו צילמו את הסרטון היו עוד 10 אנשים שכיוונו וביימו והנחו את המשתתפים מה לעשות ואיך להתנהג, אם לנשק או להרביץ או לגמורי.

עכשיו מבקשים חברי הכנסת למנוע מהילדים את אותם עיוותים לא מציאותיים באמצעות חסימה גורפת של הז'אנר. לא ברור אם מדובר בבחירה עצלנית בפתרון הקל, הימנעות מכוונת מתקשורת ישירה עם הילדים בבתי הספר או פשוט טיפשות. בכל מקרה, האמת היא זו: החוק לא ימנע את חשיפת הילדים לפורנוגרפיה (שכיום נוכחת גם על שלטי חוצות ובקליפים של זמרים מוכרים). וחשוב מכך: החוק לא יעניק לילדים תודעה מינית בריאה. למעשה, אפשר להשוות את המהלך לכריתה של ראש כואב, או המתת גוף חולה - במקום לטפל בבעיה, לגשת אליה כבר בראשית התהליך החינוכי, אנחנו משתיקים אותה. אני כבר לא מתייחסת רק לעניין הפורנוגרפיה, אלא להזנחה התמוהה של חינוך מיני בישראל.

לידיעתכם: ילדים מגלים סקס. זאת עובדה. הם רואים אותו בסרטים פורנוגרפיים, והם נחשפים אליו בתכניות הטלוויזיה, הסרטים והפרסומות. בתור נערה בת 17 אני מכירה זאת היטב, על כל ההתמודדויות שעולות מתוך המציאות הזאת. מעולם לא הרגשתי שמישהו במערכת החינוך מנסה להתאים את עצמו אליי או אל הדור שלי. כאילו מתעקשים לא לקבל את העובדה שאנחנו מגלים סקס. ובתוך מציאות של **גאות מינית**, מישהו שם למעלה מסרב להאמין שגם אנחנו סופגים אותה פנימה ושזה דורש התמודדות גם מצידו. ואולי מעט שעות ההסברה המינית שאנחנו מקבלים כבר לא מספיקות, אולי הגיע הזמן שיחשפו בפנינו שמיניות היא לא רק הקונדום ש (אולי, אם יש לנו מזל) לימדו אותנו לשים בכיתה או הסרט על הטרדות מיניות שהראו לנו. הגיע הזמן שתיקחו אחריות על המיניות שלנו. חשוב לדבר על מין בטוח, חשוב לדבר על משמעות ההסכמה, אבל לא די בכך. הגיע הזמן לשחרר את הסוד השמור בקנאות - מיניות היא נהדרת, והגיע הזמן להכניס לבתי הספר את החינוך למיניות בריאה.

אז איך נראה "חינוך הקסם" הזה? כמו שיח פתוח, מגוון, כנה. הדרכה בנושאים של תקשורת זוגית, יחסי מין, זהות מינית, מגדר וכן, גם פורנו. במקום לנסות למנוע את הגישה לפורנוגרפיה, מלמדים שזוהי לא המציאות, שככה אנשים לא נראים ולא מתנהגים ומרגישים, ושבטח שזה לא מקור שלגיטימי ללמוד ממנו איך להתנהג. מדברים על כך שצריך לתקשר, לשאול שאלות, לכבד את הצד השני ואת עצמך. חינוך מיני נכון לא בהכרח מעודד בני נוער לקיים יחסי מין, אלא בעיקר מעצב את התפיסות שלהם ונותן מענה לשאלות המעסיקות אותם.

השאלה המתבקשת היא מדוע החינוך המיני, שאמור להקנות לבני הנוער התנהגות מינית אחראית, מודעת ובריאה יותר, עוד לא הגיע לישראל? מדוע במקום להדביק את הפער מיתר מדינות העולם המערבי, אנחנו בוחרים לחזור אחורה ולהתעלם לחלוטין מהסוגיות הללו?

בסופו של דבר, הילדים ימצאו את הפורנו, ומול זה לא נוכל להילחם. ואולי מה שצריך לעשות זה פשוט לאמץ אותו ככורח המציאות, וסביבו לעבוד. להצמיח.  
רק שאלה אחת נותרה עומדת בעינה - לכמה עוד מקרי קיצון של התנהגות מינית לא בריאה נצטרך להיחשף לפני שנבין מה הנוער באמת צריך? או אולי, בעצם, ראוי יותר לשאול: מתי כבר נחליט להגיב למציאות, במקום פשוט לבטל אותה?

